Jurinová, Erika, podpredsedníčka NR SR (2014-10-23):
Ďakujem pekne, pani predsedajúca. Vážení páni ministri, kolegyne, kolegovia, dovoľte aj mne vyjadriť sa kratučko k odpovediam na dve interpelácie, ktoré som jednu venovala ministerstvu hospodárstva a týkala sa, už niekoľkokrát som to možnože aj predniesla aj v Národnej rade v hodine otázok a týkala sa bezodplatného prevodu bezcenných cenných papierov späť z Fondu národného majetku na občanov, ktorí naozaj neúmyselne prišli, a v dobrej viere, že podali len bezcenné cenné papiere, prišli o svoj majetok, ktorý teda už bezcenný nebol. Naozaj však prišli takto o cenný, niekoľko rokov alebo možno celý život budovaný svoj majetok. Pán minister alebo aj samotný minister financií má veľmi uspokojil, keď hovoril o tom, že štát určite nemá záujem na tom, aby obral svojich občanov o majetok, ktorý dlhodobo budovali, a nemá záujem ich takýmto spôsobom poškodiť. Veľmi som to uvítala a v podstate čakala som možnože niečo podobné, že mi príde aj z ministerstva hospodárstva. A môžem len vlastne konštatovať, že pán minister mi vysvetlil, že existuje spôsob prevodu cenných papierov nadobudnutých bezodplatne od fyzických osôb podľa presne určeného paragrafu. Na druhej strane však, keď som sa dopytovala osobne na Fonde národného majetku, bolo mi povedané, že tá procedúra nie je celkom ešte ukončená, ale v podstate je to v štádiu riešení. Preto som aj vo svojej otázke pána ministra požiadala, alebo celkovo som ho požiadala, nielenže som mu položila otázku, ale som ho požiadala, že či nebude nejakým spôsobom intervenovať na Fond národného majetku. A v odpovedi mi dal najavo, že v podstate že nemá čo intervenovať, pretože tie podmienky sú presne stanovené v paragrafe tom a tom v zákone tom a tom. Takže zdá sa mi tá odpoveď nie celkom súrodá s tým, aké informácie som dostala od ministra financií a zároveň aj od samotného zamestnanca Fondu národného majetku. Preto si cením, že prejavil snahu v odpovedi na interpeláciu, že chcú, že evidujú, teda opäť mi potvrdil, že asi 90 žiadostí fyzických osôb, ktorým sa takáto nepríjemná vec stala. Tí ľudia si to veľmi dobre uvedomujú, že pochybenie bolo aj na ich strane, ale často zdôvodňujú, že k tomu pochybeniu došlo najmä preto, že zamestnanci im poriadne neodkomunikovali podmienky, prípadne im nedôsledne prezreli účty. Tak by som chcela poprosiť pána ministra, aby v budúcnosti možnože presnejšie sa vyjadril k spôsobu konania Fondu národného majetku. Možnože mne by stačilo povedať, napísať, že tá procedúra je už vymyslená, možnože je zatiaľ ešte nie verejne známa. Ale táto informácia mi chýba, a preto chcem vyjadriť nespokojnosť s odpoveďou ministra hospodárstva. Takže do budúcna by som pána ministra prosila, aby konkrétnejšie odpovedal, pretože naozaj tých 90 ľudí každý deň čaká, či sa vec pohne. Ich zúfalstvo je naozaj niekedy veľké. Mnohí sa možno ani nedožijú samotného prevodu, možnože budú už pozostalí sa tešiť v budúcnosti. Podľa mňa, ak niektoré tieto nepríjemnosti trvajú už desať a viac rokov, tak je načase, aby sa s tým Fond národného majetku vysporiadal, ak naozaj platí to, čo povedal aj minister financií, že štát nemá záujem okrádať vlastných občanov. Takže toľko vyjadrenie nespokojnosti na interpeláciu, ktorá je uvedená pod poradím č. 6. Druhou interpeláciou som interpelovala pána premiéra a týkala sa veci čerpania a preplácania európskych štrukturálnych a investičných fondov. Tu naozaj veľmi krátko poviem, že ako tešiť sa z toho, že tých 135 mil. sme nestratili, že ešte ich budeme môcť čerpať, sa mi zdá príliš málo na to, že jasne neboli uvedené spôsoby nápravy. Ak v úvode odpovede na interpeláciu pán premiér uvádza, že uvedené nezrovnalosti predstavujú systémové nedostatky riadiacich, respektíve sprostredkovateľských orgánov, najmä na zistenie týkajúce sa výberu a hodnotenia projektov a tak ďalej a tak ďalej, tak sa pýtam, že kde je aspoň náznak riešenia práve tých systémových nedostatkov riadiacich alebo sprostredkovateľských orgánov. Mne to príde, že máme zistenie, ale veď to sa nejako možno samo upraví alebo že veď to bude v poriadku, keď nám spustia platby. Chýba mi akoby tá koncovka, ktorá by zabezpečila, že takéto veci sa už nebudú opakovať, nebudú konať, minimálne, že sa obmedzí takéto konanie nesprávne. Takže rovnako vyjadrujem nespokojnosť s odpoveďou na moju interpeláciu. Tá je pod číslom 10. Ďakujem.